ISSB:ssä on 14 jäsentä, jotka tulevat eri puolilta maailmaa ja edustavat erilaisia ammatillisia näkökulmia. ISSB:hen kuuluu sijoittajia ja tilinpäätösten laatijoita. Myös ISSB:n jäsenet nimitetään viiden vuoden toimikaudeksi, joka voidaan uusia kerran. ISSB:n tehtävänä on laatia standardeja, joita voitaisiin käyttää kattavana maailmanlaajuisena vertailukohtana korkealaatuiselle kestävyysraportoinnille. Tästä hyötyisivät niin sijoittajat kuin pääomamarkkinat. Johtokunnan jäsenet ilmoittivat joulukuussa 2021, että ISSB:n puheenjohtajaksi 1. tammikuuta 2022 alkaen on nimitetty Emmanuel Faber.

IFRS-säätiötä johtaa 22 jäsenestä koostuva johtokunta, joka on yhteisesti vastuussa IASB:n ja ISSB:n yleisestä valvonnasta ja nimityksistä. Johtokunnan jäsenet nimitetään maantieteelliseen tasapuolisuuteen perustuen, ja valvontaelimen on hyväksyttävä nimitykset. Valvontaelimen tarkoituksena on luoda yhteys viranomaisiin, ja komissio on sen jäsen.

IFRS-säätiö on Delawaren osavaltion (Yhdysvallat) yleisen yhtiölain mukainen voittoa tavoittelematon organisaatio, jonka päätoimipaikka on Lontoossa (Yhdistynyt kuningaskunta). Se on perustettu kehittämään, edistämään ja helpottamaan korkealaatuisten, ymmärrettävien, täytäntöönpanokelpoisten ja maailmanlaajuisesti tunnustettujen yhtenäisten tilinpäätösstandardien käyttöä.

EFRAG on julkisesti ja yksityisesti rahoitettu organisaatio, joka työskentelee Euroopan yleisen edun hyväksi. EFRAGin oikeudellinen muoto on AISBL (belgialainen kansainvälinen voittoa tavoittelematon organisaatio). EFRAGin jäsenorganisaatioina on kahdeksan eurooppalaista sidosryhmäorganisaatiota (pääasiassa elinkeinoelämän ja sijoittajien järjestöjä) ja yhdeksän kansallista tilinpäätösstandardien laatimisesta vastaavaa organisaatiota.

EFRAG on toisinaan yhteydessä Euroopan parlamentin jäseniin. Kestävyysraportoinnin osalta Euroopan parlamentti on perustanut kestävyysraportoinnin työryhmän, joka on säännöllisesti yhteydessä EFRAGiin.

Osana vakiomenettelyään EFRAG julkaisee alustavia kantoja kuulemista varten, tekee kenttäkokeita ja muunlaisia vaikutusanalyyseja, järjestää tiedotustapahtumia (joista osa on suunnattu erityisesti käyttäjille), toteuttaa kyselytutkimuksia, julkaisee niiden tulokset palautelausunnoissa sekä julkaisee sen jälkeen lopulliset kantansa. EFRAG edistää näyttöön perustuvaa standardointia suorittamalla määrällisiä tutkimuksia, joista saadaan tietoa EFRAGin esittämien huomautusten ja hyväksymislausuntojen harkinnan tueksi ja joista on asteittain tulossa yhä tärkeämpi osa EFRAGin tutkimustoimintaa.

Komissio hyväksyi 21. huhtikuuta 2021 lainsäädäntöehdotuksen yritysten kestävyysraportointia koskevaksi direktiiviksi. Ehdotuksen tarkoituksena on tarkistaa ja vahvistaa muiden kuin taloudellisten tietojen raportointia koskevan direktiivin säännöksiä. Ehdotus kuului EU:n kestävän rahoituksen ohjelman keskeisiin aloitteisiin, ja sillä on tärkeä rooli Euroopan vihreän kehityksen ohjelman tavoitteiden saavuttamisessa. Komission ehdotuksessa, josta Euroopan parlamentti ja neuvosto pääsivät poliittiseen sopimukseen 21. kesäkuuta 2022, esitettiin, että Euroopan komissio hyväksyisi delegoiduilla säädöksillä eurooppalaisia kestävyysraportointistandardeja, jotka EFRAG laatii asianmukaisessa menettelyssä julkisen valvonnan alaisena ja läpinäkyvyyttä noudattaen sekä asiaankuuluvien sidosryhmien asiantuntemusta hyödyntäen.

Komissio rahoittaa enintään 60 prosenttia EFRAGin hyväksyttävistä kustannuksista. Vuonna 2021 EFRAG pyysi komissiolta 2,9 miljoonan euron avustusta. Muita maksuosuuksia saatiin eurooppalaisilta sidosryhmäorganisaatioilta (625 000 euroa) ja kansallisilta sidosryhmäorganisaatioilta (Ranska, Saksa, Yhdistynyt kuningaskunta, Italia, Alankomaat, Tanska, Espanja, Ruotsi ja Luxemburg) (1,5 miljoonaa euroa).

EFRAG pyrki vuonna 2021 laajentamaan jäsenpohjaansa siten, että se kattaisi kaikki EU:n jäsenvaltiot, ja suhtautui myönteisesti komission, Euroopan parlamentin ja jäsenvaltioiden toimiin, joilla kannustettiin muita kansallisia organisaatioita mukaan. Vuonna 2021 EFRAG pani tyytyväisenä merkille itävaltalaisen järjestön ja Euroopan talousalueen (ETA) maiden uudet rahoitusosuudet.

EFRAGin yleiskokous hyväksyi maaliskuussa 2021 uuden rahoitus- ja hallintorakenteen, jolla lisätään EFRAGin rahoitusosuusjärjestelmän läpinäkyvyyttä, loogisuutta ja oikeudenmukaisuutta. EFRAGin yksityistä rahoitusta tarjoavien kahden osan (eurooppalaiset sidosryhmäorganisaatiot ja kansalliset organisaatiot) rahoitusta on muutettu. Kansallisia organisaatioita koskevan osan rahoitusosuudet ovat BKT-perusteisia. Eurooppalaisia sidosryhmäorganisaatioita koskevan osan rahoitusosuudet perustuvat alakohtaiseen malliin (kirjanpitoala, pankkiala, yrityssektori, vakuutusala sekä pk-yritys-/pk-kirjanpitoyritysala), jossa alakohtainen rahoitusosuus on 150 000 euroa. Käyttäjäsektori on vapautettu rahoitusosuuksista.

Rahoitusosuuksien lisäksi EFRAG saa rahoitusta luontoismuotoisena EFRAGin teknisten asiantuntijaryhmien, EFRAGin lautakuntien, työryhmien ja neuvoa-antavien paneelien jäseniltä esimerkiksi tilapäisten siirtokomennusten muodossa.

4. PIOB

4.1Hallinto

PIOB on maailmanlaajuinen riippumaton valvontaelin, joka valvoo kansainvälisten tilintarkastus-, varmennus- ja eettisten standardien laadintaprosessia. Kyseisten standardien laatimisesta vastaavat kansainväliset standardointielimet: kansainvälinen tilintarkastus- ja varmennusstandardilautakunta (IAASB) ja eettisiä tilintarkastusstandardeja käsittelevä kansainvälinen lautakunta (IESBA). PIOBin päätehtävänä on varmistaa, että standardeja ja strategioita kehittäessään IAASB ja IESBA noudattavat asianmukaisia menettelyjä, jotka ovat julkisen edun kehyksen mukaisia. PIOBin päätoimipaikka on Madridissa. Valvonnan toteuttamiseksi PIOBin johtokunta ja valvontahenkilöstö seuraavat jatkuvasti kyseisessä kahdessa lautakunnassa valmisteilla olevia standardeja.

Valvontaryhmä, jonka jäsen komissio on, seuraa, miten PIOB valvoo standardointiprosessia, ja nimittää PIOBin kymmenen jäsentä, myös puheenjohtajan.

4.2 Toiminta

Standardointijärjestelmän uudistamista koskevien valvontaryhmän suositusten mukaisesti PIOB perusti marraskuussa 2021 nimityskomitean IAASB:n ja IESBA:n tulevien jäsenten valitsemista varten. Tämä komitea korvaa IFACin nimityskomitean. Komitean tarkoituksena on vahvistaa riippumattomuutta alan toimijoista ja varmistaa, että lautakuntien jäsenillä on tarvittavat taidot, että jäsenistö on monimuotoista ja että lautakunnat koostuvat useiden sidosryhmien edustajista. PIOBin uusiin velvollisuuksiin kuuluvat myös IAASB:n ja IESBA:n sisältävän uuden yhteisön hallinto ja valvonta. Tämä yhteisö on tarkoitus perustaa voittoa tavoittelemattomana yhteisönä Yhdysvalloissa vuonna 2022.

Vuonna 2021 PIOB jatkoi yhteistyötä IAASB:n ja IESBA:n kanssa eräissä keskeisissä hankkeissa, jotka koskivat esimerkiksi konsernien tilintarkastuksia, yksinkertaisempien yhteisöjen tilintarkastuksia, toiminnan jatkuvuutta, petoksia, tarkastusevidenssiä, kestävyysraportointistandardien varmentamista ja teknologiaa. Ottaen huomioon aiemmat yritysskandaalit ja tarkastusvirheet sekä yhteisöihin covid-19-pandemian vuoksi kohdistuvan lisäpetosriskin PIOB kehottaa aktiivisesti IAASB:ta lisäämään entisestään tilintarkastajan velvollisuuksia, jotka liittyvät tilintarkastuksissa havaittuihin petoksiin ja niistä ilmoittamiseen, sekä vahvistamaan ammatillista skeptisyyttä ja ammatillista harkintaa koskevia vaatimuksia. Heinäkuun 22. päivänä 2022 PIOB julkaisi 17. julkisen kertomuksensa, jossa esitetään kattava kuvaus PIOBin toiminnasta.

4.3Rahoituksen monipuolistaminen

PIOBin rahoitus on suunniteltu siten, että PIOB säilyy riippumattomana kirjanpitoalasta ja myös antaa vaikutelman riippumattomuudesta. Vuodesta 2010 lähtien komissio on ollut sen toiseksi suurin rahoittaja. Vuonna 2021 PIOBin tulot (rahamääräiset suoritukset ja luontoissuoritukset) olivat yhteensä 1 937 836 euroa. EU:n rahoitusosuus oli 345 000 euroa (17,80 %), kun taas kansainvälisen tilintarkastajaliiton (IFAC) osuus oli 1 109 587 euroa (57,26 %), mikä on alle asetuksen (EU) 2021/690 12 artiklan 3 kohdassa sallitun kahden kolmasosan enimmäismäärän. Muita rahoitusosuuksia saatiin kansainväliseltä arvopaperimarkkinavalvojien järjestöltä (IOSCO), Kansainväliseltä järjestelypankilta (BIS), tilintarkastusvalvojien kansainväliseltä yhdistykseltä (International Forum of Independent Audit Regulators, IFIAR), Financial Reporting Councililta, Sveitsin liittovaltion tilintarkastuksen valvontaviranomaiselta ja Taiwanin rahoitusvalvontaviranomaiselta, minkä lisäksi Espanjan hallitus tarjoaa Madridin toimiston ilmaiseksi (arviolta 189 318 euroa vuonna 2021). Rahoituksen monipuolistaminen on edelleen tarpeen. Valvontaryhmä pyrkii osana uudistusta saamaan IFACilta peräisin olevan PIOBin rahoituksen osuuden alle 50 prosenttiin.

5.Päätelmät

EU:n rahoitus on ollut kolmelle edunsaajalle (IFRS-säätiö, EFRAG ja PIOB) välttämätöntä. EU:n rahoituksen ansiosta IASB on pystynyt kehittämään korkealaatuisia kansainvälisiä tilinpäätösstandardeja, EFRAG on pystynyt palvelemaan Euroopan yleistä etua kehittämällä ja edistämällä eurooppalaisia näkemyksiä tilinpäätösraportoinnin alalla ja varmistamalla, että IASB ottaa nämä näkemykset asianmukaisesti huomioon, ja PIOB on pystynyt turvaamaan julkisen edun kansainvälisten tilintarkastusstandardien laatimisen yhteydessä. Mainittakoon vielä, että EFRAG toteutti vuonna 2021 merkittäviä toimia mukauttaakseen rakennettaan eurooppalaisten kestävyysraportointistandardien kehittämistä varten yritysten kestävyysraportointia koskevan direktiiviehdotuksen mukaisesti.